《送李惟肖尉尤溪》
宋代·陈襄

朝廷厌烦苛，往还按察诏。
四方小大官，政恶日无谯。
悲哉穷远小，天耳不可嘂。
讼争细毛发，吏议举烽爝。
追胥烦闾里，符牒纷以炤。
利手肆指撄，百巧凿孔窍。
齐氓一扰攘，沸若烹鲜铫。
上下漫不省，鳏寡日相吊。
咨嗟梦得材，连蹇十铨调。
今复欝不施，一尉滨海峤。
蠢兹尤溪小，习俗攻险僄。
尺表易为直，长戈固难掉。
吾闻政无小，媺恶出号召。
虽尔主盗官，操权宁非要。
近岁小艰食，群小屡轩逃。
挥刀力诛锄，加以原火燎。
政令务宽简，威肃宜震曜。
武事戒不习，贱策贵前料。
山林剔逋逃，道路剪攻剽。
食禁宁疏网，私兵勿容鞘。
尝闻伍保法，慎置理宜妙。
法至奸可革，无事省巡徼。
勿嗟厥位淹，十室聊歌笑。
往矣有吾小，疮痍方尔疗。

作者简介：（1017—1080）宋福州候官人，字述古，人称古灵先生。与陈烈、周希孟、郑穆友称“四先生”，倡理学。仁宗庆历二年进士。神宗朝为侍御史知杂事，论青苗法不便，出知陈州、杭州。后以枢密直学士知通进、银台司兼侍读，判尚书都省。尝荐司马光、苏轼等三十三人。有《古灵集》。